ભારતમાં હમણાંહમણાં નેટ ન્યુટ્રાલિટી શબ્દ ખૂબ જ ચર્ચામાં રહ્યો છે. નેટ ન્યુટ્રાલિટી એટલે કે નેટવર્ક ન્યુટ્રાલિટીનો સૌથી સરળ અર્થ ઈન્ટરનેટની આઝાદી એવો થાય. જેમાં ઈન્ટરનેટનો વપરાશ કરનાર વ્યક્તિ કોઈ પણ ઈન્ટરનેટ સર્વિસ પ્રોવાઈડર કંપની તરફથી કોઈ જાતનાં બંધન કે મર્યાદાઓ વિના ઈન્ટરનેટનો વપરાશ કરી શકે છે. જોકે આ સેવા પર ફ્રી ઈન્ટરનેટ સર્વિસના નામે ટેલિકોમ અને ઈન્ટરનેટ જાયન્ટ કંપનીઓએ તરાપ મારવાનો મનસૂબો ઘડ્યો હતો. આ માટે ઘણાં સમયથી સોશિયલ મીડિયામાં તરફેણ અને વિરુદ્ધમાં જનમત યુદ્ધ પણ ચાલી રહ્યું હતું. આખરે ભારતની સંદેશાવ્યવહાર નિયામક પ્રાધીકરણ એટલે કે ટેલિકોમ રેગ્યુલેટરી ઓથોરિટી ઓફ ઈન્ડિયા (ટ્રાઈ)એ જનમતની તરફેણમાં ચુકાદો આપીને કંપનીઓના મેલા મનસૂબા પર પાણી ફેરવી દીધું છે. નેટ ન્યુટ્રાલિટી શું છે અને તેનાથી કોને ફાયદો અને કોને નુકસાન થઈ શકે તે અંગે સમજવું ખાસ જરૂરી છે.